《本中将为江浙之行念当与梦贶远别感叹伤怀因成长句奉呈》
宋代·吕本中

客行已无聊，况此忧虑集。颓然念远役，未见勇可习。

虚庭觉气润，远视萤火湿。故人不我厌，踏雨相劳揖。

朝餐共饥饱，夜语同坐立。问我去此邦，何用如此急。

干戈与瘴疠，未见可出入。何殊知二五，而不知有十。

俛首谢勤意，此非愚所及。天涯重离别，所至方嶪岌。

感怀平生旧，忍效儿女泣。风沙蔽中原，道路满荆棘。

世事古则然，临分莫于邑。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。